किसान आंदोलन के चलते डीटीसी की अंतर राज्यीय सेवाएं 27 नवंबर से निलंबित
नये कृषि कानून के विरोध में दिल्ली के प्रवेश बिंदुओं पर किसानों के प्रदर्शन के चलते दिल्ली परिवहन निगम (डीटीसी) की अंतर-राज्यीय बसें 27 नवंबर से निलंबित हैं।
नयी दिल्ली। नये कृषि कानून के विरोध में दिल्ली के प्रवेश बिंदुओं पर किसानों के प्रदर्शन के चलते दिल्ली परिवहन निगम (डीटीसी) की अंतर-राज्यीय बसें 27 नवंबर से निलंबित हैं। एक वरिष्ठ अधिकारी ने शुक्रवार को यह जानकारी दी। अधिकारी ने बताया कि 27 नवंबर को सीमाओं पर किसानों का प्रदर्शन शुरू होने के बाद डीटीसी की अंतर राज्यीय सेवाएं खासकर गुड़गांव और बहादुरगढ़ की सेवाएं निलंबित की गयी थी।डीटीसी के उप महाप्रबंधक आर एस मिन्हास ने कहा कि किसानों के प्रदर्शन के चलते अन्य राज्यों से लगती ज्यादातर सीमाएं यातायात के लिए बंद हैं, ऐसे में क्षेत्र की यातायात पुलिस की सलाह के हिसाब से कुछ मार्ग बदले गये हैं। उन्होंने कहा, ‘‘ अंतर राज्यीय बस परिचालन बंद है और स्थिति सामान्य होने पर उसे बहाल किया जाएगा।’’ 